In nomine sanctæ et individuæ Trinitatis. Notum sit omnibus fidelibus quod dominus Letericus, Hierusalem pergens, dedit Deo et sanctæ Mariæ de Charitate terram de potestate Charitatis, quidquid habebat in dominio a via de Poschiis et retro. Quando autem mortuus fuit, facta est hæc conventio inter monachos et uxorem illius Aremburgim, ut in vita ejus quidquid monachi vel homines eorum in ipsa terra ædificarent, dimidiam partem reddituum redderent ipsi dominæ, alteram ipsi haberent. Ipsa autem domina quidquid per se ædificaret sola haberet in vita sua, post mortem vero ejus haberent omnia monachi et quidquid ipsa ædificaret et quidquid monachi, et omnem supradictam undique terram. Dedit etiam idem Letericus uxorem Rainaldi, cognomento Godet et infantes ejus. Et inde habuit de Charitate monachorum quatuor marcas argenti; et hoc totum uxor ejus Aremburgis concessit. Unde sunt testes ex parte eorum, Hieremias miles, Rodulfus de Bosco, Hubertus de Talai, Hugo de Chasnai, Stephanus de Narcy, Cliens, Robertus de Sancto Benito et Raynaldus frater ejus. Ex parte monachorum, Adelermus præpositus, Archimbaldus præpositus, Aymericus Cliens, Gaufridus filius Rainaudi Gaudet.